पुतिन बोले- शांति तभी आएगी, जब पश्चिमी देश और कीव इसके लिए तैयार हों
China Russian President  Xi Jinping Vladimir Putin Meeting Update . रूस के राष्ट्रपति व्लादिमिर पुतिन और चीन के प्रेसिडेंट ने मंगलवार शाम ऑफिशियल मीटिंग की। इस दौरान दोनों देशों ने माना कि न्यूक्लियर वॉर कभी नहीं होना चाहिए।
रूस के राष्ट्रपति व्लादिमिर पुतिन और चीन के प्रेसिडेंट ने मंगलवार शाम ऑफिशियल मीटिंग की। इस दौरान दोनों देशों ने माना कि न्यूक्लियर वॉर कभी नहीं होना चाहिए। न्यूज एजेंसी AFP के मुताबिक बैठक में जिनपिंग और पुतिन ने एक अहम घोषणापत्र पर साइन भी किए। इस घोषणापत्र में लिखा था- परमाणु जंग में किसी की जीत नहीं होती। ये कभी नहीं छेड़ी जानी चाहिए।
वहीं, जिनपिंग से रूस-यूक्रेन जंग पर बातचीत करते हुए पुतिन ने कहा कि चीन के पीस प्लान को जंग खत्म करने के आधार के रूप में इस्तेमाल किया जा सकता है। उन्होंने कहा- जब पश्चिमी देश और कीव तैयार हों तब शांति पहल को आगे बढ़ाया जा सकता है। चीन के 12 प्वाइंट के पीस प्लान में रूसी सैनिकों की यूक्रेन से वापसी का कोई जिक्र नहीं है। इसमें सिर्फ बातचीत करने और राष्ट्रीय संप्रभुता का सम्मान करने की बात कही गई है।
बाइलैटरल डॉक्यूमेंट पर भी साइन किए
जिनपिंग ने रूस यात्रा के दूसरे दिन पुतिन से दोनों देशों के बीच व्यापक और रणनीतिक साझेदारी बढ़ाने पर चर्चा की। साथ ही अंतर्राष्ट्रीय क्षेत्र में रूसी-चीनी सहयोग को गहरा करने पर भी बातचीत हुई। इसके अलावा जिनपिंग और पुतिन ने 2030 तक चीन-रूस आर्थिक सहयोग योजना के प्रमुख पहलुओं से जुड़े एक बाइलैटरल डॉक्यूमेंट पर भी साइन किए।
हम मिलकर बदलाव ला रहे हैं : जिनपिंग
बैठक के बाद दोनों लीडर्स ने साथ डिनर किया। इसके बाद पुतिन चीन के प्रेसिडेंट जिनपिंग को रूसी राष्ट्रपति भवन (क्रेमलिन) के बाहर छोड़ने आए। यहां जिनपिंग ने पुतिन से कहा- बदलाव आ रहा है जो 100 साल में नहीं हुआ। हम इस बदलाव को एक साथ ला रहे हैं। पुतिन ने इस बात पर सहमति जताते हुए जिनपिंग से हाथ मिलाया और अपने 'डियर फ्रेंड' को अलविदा कहा। दरअसल, 20 मार्च को पुतिन ने 'वेलकम, डियर फ्रेंड' कहते हुए शी जिनपिंग का स्वागत किया था।
एक दिन पहले जिनपिंग को कार तक छोड़ने गए थे पुतिन
​​​न्यूयॉर्क टाइम्स की रिपोर्ट के मुताबिक, सोमवार देर रात डिनर के बाद पुतिन और जिनपिंग की गहरी दोस्ती देखने मिली। पुतिन पर्सनल तौर पर जिनपिंग को उनकी गाड़ी तक छोड़ने गए। इसका एक वीडियो सामने आया। इसमें जिनपिंग होटल जाने के लिए क्रेमलिन से रवाना होते हुए दिखे। पुतिन भी उनके साथ थे। रूस-यूक्रेन जंग शुरू होने के बाद जिनपिंग पहली बार 20 मार्च को दो दिवसीय दौरे पर मॉस्को पहुंचे थे।
राष्ट्रपति बनने के बाद पहले विदेश दौरे पर रूस पहुंचे थे जिनपिंग
2012 में चीन का राष्ट्रपति बनने के बाद जिनपिंग अपने पहले विदेश दौरे पर रूस गए थे। वे मार्च 2013 में मॉस्को पहुंचे थे। चीन ने हमेशा रूस का साथ दिया है। सितंबर 2022 में समरकंद में SCO बैठक हुई थी। तब शी जिनपिंग और पुतिन की मुलाकात हुई थी।
वहीं, 4 फरवरी 2022 को रूस के राष्ट्रपति व्लादिमिर पुतिन विंटर ओलिंपिक्स की इनॉगरेशन सेरेमनी के लिए बीजिंग पहुंचे थे। यहां उन्होंने कहा था कि रूस 'वन चाइना पॉलिसी' का समर्थन करता है। दोनों देशों ने एक दूसरे के हितों की रक्षा के लिए सहयोग की बात भी कही थी। इसमें उनकी संप्रभुता, क्षेत्रीय अखंडता और घरेलू मामलों में किसी अन्य देश का हस्तक्षेप स्वीकार नहीं करना शामिल है।
जिनपिंग की यात्रा का एक और मकसद- रूस काे समर्थन देना है
एक्सपर्ट्स का कहना है कि यूक्रेन पर आक्रमण के बाद जिनपिंग की यह पहली यात्रा है। इसमें चीन का अपने हितों के हिसाब से बहुत कुछ हासिल करना चाहता है। चीन भले ही दिखावा करे कि वो जंग रुकवाने की बात कर रहा है, लेकिन उसकी रूस से बढ़ती नजदीकी का सबूत है तेल-गैस आयात में बढ़ोतरी। 2022 में चीन को कच्चे तेल और गैस की सप्लाई 44% और 100% बढ़ी है।
वहीं, चीन से रूस का निर्यात 12.8% बढ़ा है। चीन के सेमीकंडक्टर की सप्लाई दोगुनी हो चुकी है। शी की यात्रा के एजेंडे में रूस से नई गैस पाइपलाइन हासिल करना होगा। वैसे भी यूरोप से जर्मनी तक जा रही नॉर्ड स्ट्रीम 2 रद्द हो चुकी है।
तीन महीने पहले दोनों नेताओं ने फोन पर बात की थी
30 दिसंबर 2022 को शी जिनपिंग और व्लादिमिर पुतिन की 8 मिनट तक वीडियो कॉल पर बात हुई थी। इस दौरान पुतिन ने दोनों देशों के बीच सैन्य सहयोग बढ़ाने को कहा था। इस पर शी जिनपिंग ने कहा था कि दुनिया में जारी मुश्किल हालात के बीच चीन रूस को रणनीतिक सहयोग देने के लिए तैयार है।
ये खबर भी पढ़ें...
US की जगह वर्ल्ड लीडर बनना चाहता है चीन:रूस-यूक्रेन जंग रुकवाने में जुटे जिनपिंग; सऊदी अरब-ईरान एग्रीमेंट भी शी ने ही कराया
जिनपिंग को आखिर ऐसी क्या जरूरत आन पड़ी कि उन्हें अमेरिका और नाटो की गोद में बैठे जेलेंस्की से बात करनी पड़ रही है। दरअसल, सच्चाई ये है कि कोविड-19 फैलाने और गरीब देशों को कर्ज के जाल में फैलाने वाला चीन अब हरकतों पर पर्दा डालने के लिए ग्लोबल लीडर बनने की कोशिश कर रहा है। इसका सीधा सा मकसद अमेरिका के रुतबे को खत्म करना भी है। चलिए मामले को तफसील से जानते हैं...